Document ID: 31999R2799

31999R2799
L 340/3
JURNALUL OFÍCIAL AL UNIUNII EUROPENE
REGULAMENTUL (CE) NR. 2799/1999 AL COMISIEI
din 17 decembrie 1999
de stabilire a normelor de aplicare a Regulamentului (CE) nr. 1255/1999 privind acordarea de ajutoare pentru laptele degresat și laptele praf degresat pentru hrana animalelor și vânzarea acestui tip de lapte praf degresat
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1255/1999 al Consiliului din 17 mai 1999 privind organizarea comună a pieței laptelui și produselor lactate (1), în special articolele 10 și 15,
întrucât:
(1)
Regulamentul (CE) nr. 1255/1999 înlocuiește Regulamentul (CEE) nr. 804/68 (2) al Consiliului, modificat ultima dată de Regulamentul (CE) nr. 1587/96 (3), și, printre altele, Regulamentul (CEE) nr. 986/68 al Consiliului din 15 iulie 1968 de stabilire a normelor generale pentru acordarea de ajutoare pentru laptele degresat și laptele praf degresat în vederea utilizării ca furaje (4), modificat ultima dată de Regulamentul (CE) nr. 1802/95 (5) al Comisiei. Pentru a ține cont de noile prevederi și de experiența dobândită, ar trebui modificate și, dacă este necesar, simplificate dispozițiile Regulamentului (CEE) nr. 1725/79 al Comisiei din 26 iulie 1979 privind modalitățile de acordare a ajutoarelor pentru laptele degresat transformat în furaje combinate și laptele praf degresat destinat hrănirii vițeilor (6), modificat ultima dată de Regulamentul (CE) nr. 83/96 (7). În contextul modificărilor aduse, se impune, din rațiuni ce țin de claritate, reformularea respectivului regulament, astfel încât să includă dispozițiile Regulamentului (CEE) nr. 3398/91 al Comisiei din 20 noiembrie 1991 privind vânzarea prin achiziție publică a laptelui praf degresat pentru producția de furaje combinate și de modificare a Regulamentului (CEE) nr. 569/88 (8), modificat ultima dată de Regulamentul (CE) nr. 124/1999 (9), și a Regulamentului (CEE) al Comisiei nr. 1634/85 din 17 iunie 1985 de stabilire a nivelului ajutoarelor pentru laptele degresat și laptele praf degresat utilizat ca hrană pentru animale (10), modificat ultima dată de Regulamentul (CEE) nr. 1802/95.
(2)
Scopul măsurii de ajutor prevăzute de articolul 11 din Regulamentul (CE) nr. 1255/1999 este de a permite cea mai bună valorificare a proteinelor din lapte. De aceea este adecvat să se coreleze plata ajutoarelor cu conținutul în proteine lactate al laptelui degresat și al laptelui praf degresat folosit.
(3)
Este necesar să se garanteze că laptele degresat și laptele praf degresat pentru care se acordă ajutorul sunt cu adevărat folosite pentru hrana animalelor. În acest scop, ajutorul ar trebui acordat numai pentru laptele degresat și laptele praf degresat transformat în furaje combinate sau denaturat conform anumitor cerințe. Este, de asemenea, necesar să se prevadă dispoziții corespunzătoare care să prevină plata de ajutoare pentru același produs de mai multe ori.
(4)
Regulamentul (CE) nr. 1043/97 (11) al Comisiei prevede o derogare de la unele dispoziții de verificare din Regulamentul (CEE) nr. 1725/79. Este necesar să se țină cont de această derogare în cazul verificărilor prevăzute în prezentul regulament, iar Regulamentul (CE) nr. 1043/97 ar trebui să se abroge.
(5)
Ajutorul ar trebui acordat numai dacă furajele combinate îndeplinesc anumite norme în ceea ce privește compoziția, care se urmăresc în mod obișnuit în industrie, și dacă aceste furaje au atins stadiul final de fabricație industrială. În scopul verificării, produsele ar trebui ambalate astfel încât să poată fi identificate. Statelor membre ar trebui să li se permită să precizeze modalitățile în care sunt îndeplinite condițiile stabilite.
(6)
Ambalarea specială nu este necesară pentru furajele combinate cărora li s-a adăugat făină de lucernă. În plus, o asemenea cerință nu este necesară în cazul transportului în cisterne sau containere, cum obișnuiesc să utilizeze anumiți producători, iar această metodă de transport ar trebui supusă unor prevederi speciale de inspectare și ajutorul ar trebui plătit numai după inspecție.
(7)
Utilizarea finală a laptelui degresat și a laptelui praf degresat cu preț redus poate fi verificată numai dacă întreprinderile care beneficiază de ajutor oferă garanții adecvate. În acest sens, este indicat să se impună acordarea aprobării întreprinderii prelucrătoare de către organismul competent al statului membru în cauză și să se prevadă un sistem contabil adaptat la condițiile de acordare a ajutorului.
(8)
În ceea ce privește metodele de referință aplicabile în cazul analizelor prevăzute în acest sistem de ajutor, ar trebui să se facă trimitere la lista publicată în fiecare an în conformitate cu Regulamentul (CE) nr. 2721/95 al Comisiei din 24 noiembrie 1995 de stabilire a normelor de aplicare a metodelor de referință și a celor obișnuite pentru analiza și evaluarea calității laptelui și produselor lactate în cadrul organizării pieței comune (12). Totuși, de vreme ce nu au fost stabilite metode de referință pentru determinarea cantității de lapte praf degresat în furajele combinate, a prezenței zerului închegat praf din laptele praf degresat sau a calității amidonului din laptele praf degresat, în prezentul regulament ar trebui prevăzute metode adecvate.
(9)
Ar trebui să se aplice procedura de achiziții publice permanentă pentru vânzarea laptelui praf degresat din stocuri publice pentru a asigura accesul în mod egal pentru toți potențialii cumpărători, pentru a se ajunge la un preț de vânzare care să reflecte condițiile pieței și a se verifica care este utilizarea reală a laptelui praf degresat prevăzut a fi utilizat pentru fabricarea furajelor combinate. Prețul oferit poate să difere considerabil în funcție, în special, de prospețimea laptelui praf oferit pentru vânzare și localizarea sa. Ar trebui deci să fie posibilă stabilirea unor prețuri minime diferențiate.
(10)
Termenul limită de intrare în stoc în scopul vânzării trebuie să fie prevăzut de prezentul regulament. Regulamentul (CEE) nr. 3536/91 al Comisiei din 2 decembrie 1991 de stabilire a termenului limită de intrare în stoc pentru laptele praf degresat vândut în conformitate cu Regulamentul (CEE) nr. 3398/91 (13), modificat ultima dată de Regulamentul (CE) nr. 2508/1999 (14), ar trebui deci să se abroge.
(11)
Experiența dobândită demonstrează că regimul de ajutoare prevăzut de Regulamentul (CEE) nr. 1105/68 al Comisiei din 27 iulie 1968 privind modalitățile de acordare a ajutorului pentru laptele degresat pentru utilizarea ca furaj (15), modificat ultima dată de Regulamentul (CEE) nr. 1802/95, pune nenumărate probleme în privința punerii în aplicare și a verificării beneficiarilor. În plus, cantitățile de lapte degresat care beneficiază de această măsură au scăzut mult în ultimii ani, astfel că această schemă are acum numai un impact marginal asupra echilibrului pieței produselor lactate. De asemenea, piața laptelui degresat va continua să fie susținută prin ajutorul acordat atunci când laptele degresat este incorporat în furaje combinate. Măsura de ajutor prevăzută în Regulamentul (CEE) nr. 1105/68 ar trebui deci să se desființeze și regulamentul menționat ar trebui să se abroge.
(12)
Comitetul de gestionare a laptelui și produselor lactate nu a emis un aviz în termenul stabilit de președinte,
ADOPTĂ PREZENTUL REGULAMENT:
CAPITOLUL 1
DISPOZIȚII GENERALE
Articolul 1
Prezentul regulament stabilește normele de aplicare a Regulamentului (CE) nr. 1255/1999 referitoare la:
(a)
acordarea ajutorului pentru laptele degresat, laptele praf degresat, zară și zară praf prevăzute a fi utilizate ca hrană animală, în conformitate cu articolul 11 din regulamentul menționat;
(b)
vânzarea laptelui praf degresat prevăzut a fi utilizat ca hrană animală în conformitate cu articolul 7 alineatul (4) din regulamentul menționat.
Articolul 2
În sensul prezentului regulament:
(a)
„lapte” reprezintă produsul obținut prin mulgerea uneia sau mai multor vaci, căruia nu i-a fost adăugat nimic și care a fost cel mult parțial degresat;
(b)
„lapte degresat” reprezintă lapte cu un conținut de grăsime de cel mult 1 % și un conținut proteic de cel puțin 31,4 % din extractul uscat fără grăsime;
(c)
„lapte praf degresat” reprezintă produsul obținut prin eliminarea apei din lapte, având un conținut maxim de grăsime de 11 %, o umiditate maximă de 5 % și un conținut proteic de cel puțin 31,4 % din extractul uscat fără grăsime;
(d)
„zară” reprezintă produsul secundar al fabricării untului obținut după separarea smântânii și separarea grăsimii solide, având un conținut maxim de grăsime de 1 % și un conținut proteic de cel puțin 31,4 % din extractul uscat fără grăsime;
(e)
„zară praf” reprezintă produsul obținut prin eliminarea apei din zară, având un conținut maxim de grăsime de 11 %, o umiditate maximă de 5 % și un conținut proteic de cel puțin 31,4 % din extractul uscat fără grăsime.
Articolul 3
În sensul aplicării prezentului regulament, zara și zara praf vor fi asimilate laptelui degresat și, respectiv, laptelui praf degresat.
Articolul 4
Sunt considerate amestecuri prevăzute pentru fabricarea furajelor combinate (denumite în continuare „amestecuri”) produsele conținând următoarele ingrediente:
(a)
lapte praf degresat;
(b)
grăsime;
(c)
vitamine;
(d)
săruri minerale;
(e)
zaharoză;
(f)
agenți anticoagulanți și/sau agenți fluidizanți (maximum 0,3 %);
(g)
alți agenți liposolubili, în special antioxidanți și emulsificatori.
Articolul 5
(1) Sunt considerate furaje combinate (denumite în continuare „furaje combinate”) produsele:
(a)
care conțin, per 100 kg de produs finit:
(i)
cel puțin 50 kg și cel mult 80 kg de lapte praf degresat
și
(ii)
cel puțin 5 kg de grăsimi care nu provin din unt și cel puțin 2 kg de amidon sau amidon gel
sau
(iii)
cel puțin 2,5 kg de grăsimi care nu provin din unt și cel puțin 2 kg de amidon sau amidon gel în cazul în care sunt încorporate 5 kg de lucernă sau de masă ierboasă conținând cel puțin 50 % (m/m) particule care să nu depășească 300 microni, cantitate raportată la 100 kg de lapte praf degresat. Particulele care nu depășesc 300 microni trebuie să fie uniform distribuite în amestec;
(b)
care pot fi folosite direct ca hrană și care nu vor fi denaturate sau amestecate înainte de a ajunge la utilizatorul final.
(2) Atunci când se stabilește că produsul fabricat conține o cantitate de lapte praf degresat ce depășește cantitatea maximă de 80 kg menționată în alineatul (1) litera (a) punctul (i), dar care să nu depășească 81 kg, ajutorul poate totuși să se acorde, pe baza conținutului de lapte praf degresat, la 80 kg.
Atunci când produsul fabricat nu conține cantitatea minimă de 50 kg de lapte praf degresat menționată în alineatul (1) litera (a) punctul (i), se acordă ajutorul redus cu 15 % pentru laptele praf degresat care este încorporat, cu condiția ca raportul lapte praf degresat - produs finit să fie egal cu cel puțin 45 kg la 100 kg de produs finit.
Articolul 6
(1) Este considerat ca fiind „lapte praf degresat denaturat” produsul fabricat în conformitate cu una dintre următoarele formule:
(a)
Formula A: 100 kg de lapte praf degresat plus:
(i)
cel puțin 9 kg de făină de lucernă sau masă ierboasă conținând cel puțin 50 % (m/m) particule care să nu depășească 300 microni
și
(ii)
cel puțin 2 kg de amidon sau amidon gel (pregelatinizat);
(b)
Formula B: 100 kg de lapte praf degresat plus:
(i)
cel puțin 5 kg de făină de lucernă sau masă ierboasă conținând cel puțin 50 % (m/m) particule care să nu depășească 300 microni
și
(ii)
cel puțin 12 kg făină de pește, nedezodorizată sau cu miros puternic, conținând cel puțin 30 % (m/m) particule care nu depășesc 300 microni
și
(iii)
cel puțin 2 kg de amidon sau amidon gel (pregelatinizat).
Dimensiunile particulelor care, conform standardului BS 410-1976, sunt cele mai apropiate de dimensiunile maxime stabilite pentru particulele de produse prevăzute, fără să fie mai mici decât acestea, vor fi considerate ca echivalente.
(2) Substanțele adăugate laptelui praf degresat trebuie să fie uniform distribuite în amestec.
Laptele praf degresat nu poate fi supus nici unui proces, nici înainte, nici după denaturare, care ar putea diminua sau neutraliza efectele denaturării, în special prin folosirea agenților dezodorizanți, prin schimbarea gustului și a mirosului datorită eliminării componenților responsabili pentru percepția gustativă și/sau olfactivă sau prin adăugarea de ingrediente ce conferă un gust și un miros ce le maschează pe acelea de făină de pește.
CAPITOLUL II
AJUTORUL PENTRU LAPTELE PRAF DEGRESAT
Secțiunea 1
Valoarea ajutorului și condițiile de punere în aplicare
Articolul 7
(1) Ajutorul se stabilește la:
(a)
5,80 EUR per 100 kg de lapte degresat cu un conținut proteic de cel puțin 35,6 % din extractul uscat fără grăsime;
(b)
5,12 EUR per 100 kg de lapte degresat cu un conținut proteic de cel puțin 31,4 %, dar sub 35,6 % din extractul uscat fără grăsime;
(c)
71,51 EUR per 100 kg lapte praf degresat cu un conținut proteic de cel puțin 35,6 % din extractul uscat fără grăsime;
(d)
63,07 EUR per 100 kg de lapte praf degresat cu un conținut proteic de cel puțin 31,4 %, dar sub 35,6 % din extractul uscat fără grăsime.
(2) În cazul laptelui praf degresat cu o umiditate ce depășește 5 %, ajutorul se reduce cu 1 % pentru fiecare 0,2 procente de umiditate în plus.
Articolul 8
Pentru a beneficia de ajutor, laptele degresat și laptele praf degresat trebuie să întrunească cel puțin următoarele condiții:
(a)
trebuie utilizat într-o întreprindere aprobată în conformitate cu articolul 9:
(i)
fie nemodificat, fie încorporat într-un amestec
sau
(ii)
nemodificat pentru obținerea de lapte praf degresat denaturat;
(b)
nu trebuie să fi beneficiat de ajutor sau de o reducere a prețului conform altor măsuri ale Comunității.
Articolul 9
(1) Întreprinderile care produc amestecuri, furaje combinate sau lapte praf degresat denaturat trebuie să fie aprobate în acest sens de organismul competent al statului membru pe teritoriul căruia are loc producția.
(2) Aprobarea se acordă întreprinderilor care:
(a)
au echipamentul tehnic adecvat și metode administrative și contabile care să facă posibilă respectarea atât a prezentului regulament, cât și a cerințelor suplimentare prevăzute de statele membre;
(b)
fac obiectul unei inspecții efectuate de către organismul competent.
(3) Cu excepția cazurilor de forță majoră, dacă se constată că o întreprindere nu mai întrunește condițiile stabilite în alineatul (2) sau nu a respectat alte obligații prevăzute în prezentul regulament, aprobarea se suspendă pentru un interval de una până la douăsprezece luni, în funcție de gravitatea încălcării.
Dacă la expirarea acestui termen, condițiile stabilite în alineatul (2) nu sunt întrunite, aprobarea se retrage. Aprobarea poate fi reacordată după cel puțin șase luni, la cererea întreprinderii respective, ca urmare a unei inspecții amănunțite.
Statele membre pot decide să nu impună o asemenea suspendare dacă se constată că încălcarea nu a fost comisă deliberat sau datorită unei neglijențe serioase și dacă această încălcare are consecințe minime.
Articolul 10
(1) Ambalajele conținând amestecuri trebuie să prezinte următoarele informații:
(a)
una sau mai multe dintre mențiunile prevăzute în anexa II punctul (A);
(b)
o indicație a conținutului de lapte praf degresat, de săruri minerale și de zaharoză adăugate și a conținutului de grăsime, inclusiv agenții tehnici liposolubili;
(c)
o indicație de identificare a întreprinderii care să facă referire la numărul aprobării.
(2) Fără a aduce atingere articolului 11 și Directivei 79/373/CEE (16) a Consiliului, furajele combinate se ambalează în saci sau în alte containere închise sau sigilate care să nu conțină mai mult de 50 kg și care să prezinte următoarele informații:
(a)
una sau mai multe dintre declarațiile înscrise în anexa II punctul (B);
(b)
o indicație de identificare a întreprinderii care să facă referire la numărul aprobării;
(c)
conținutul în lapte praf degresat;
(d)
numărul lotului de fabricație;
(e)
data fabricației, dacă aceasta nu este indicată de seria de fabricație.
Informațiile de mai sus trebuie să fie marcate lizibil și de neșters pe ambalaj sau container sau pe o etichetă atașată.
(3) Statele membre pot stabili norme pentru marcarea ambalajelor în conformitate cu alineatul (2), precum și orice informație suplimentară care poate fi adăugată pe ambalaj, container sau etichetă. Statele membre informează Comisia despre măsurile pe care le iau în acest sens.
Articolul 11
Dispozițiile articolului 10 alineatul (2) nu se aplică în cazul furajelor combinate:
(a)
conținând făină de lucernă sau iarbă în condițiile stabilite de articolul 5 alineatul (1) litera (a) punctul (iii);
(b)
livrate în cisternă sau container la o fermă sau crescătorie sau complex de îngrășare care folosește aceste furaje combinate în condițiile stabilite de articolele 12 și 13.
Articolul 12
Întreprinderile care primesc ajutoare pot fi autorizate, la cerere, să livreze furaje combinate prin cisterne sau containere. Această autorizație se acordă de către autoritățile competente ale statului membru pe al cărui teritoriu se află sediul întreprinderii.
Livrarea se desfășoară în condiții de supraveghere administrativă pentru a se asigura, în special, că se efectuează către o fermă sau crescătorie sau complex de îngrășare care utilizează furaje.
Articolul 13
(1) Dacă se efectuează o livrare în container sau cisternă într-un stat membru, altul decât statul membru producător, dovada livrării în condiții de supraveghere administrativă, menționată la articolul 12, este furnizată prin prezentarea copiei de control menționate în articolul 471 - 495 din Regulamentul (CEE) nr. 2454/93 (17) al Comisiei.
(2) Rubrica 104 a exemplarului de control trebuie să conțină una sau mai multe dintre declarațiile înscrise în anexa II punctul (C).
(3) Statul membru importator verifică dacă destinatarul respectă condițiile stabilite în articolul 12 al doilea paragraf.
Secțiunea 2
Măsuri de control
Articolul 14
(1) Întreprinderile care produc furaje combinate pot primi ajutorul numai dacă întrețin arhive, bazate pe bilanțurile lor contabile, ce corespund graficului de plată fixat de statele membre și care includ cel puțin următoarele informații:
(a)
cantitățile de produse lactate achiziționate sau fabricate și data livrării sau a producerii;
(b)
data livrării și cantitățile de lapte degresat și lapte praf degresat fabricat sau livrat nedenaturat sau într-un amestec utilizat pentru fabricarea furajelor combinate, împreună cu numele și adresa furnizorului și conținutul în lactoproteină al produselor;
(c)
data fabricării furajelor combinate și cantitățile fabricate, cu detalii asupra compoziției și ale procentelor din fiecare ingredient și, în special, cantitățile de cazeină și/sau cazeine adăugate neschimbate sau în amestec;
(d)
data vânzării laptelui degresat, laptelui praf degresat și cantitățile fabricate și cantitățile vândute, împreună cu numele și adresa destinatarului;
(e)
pierderile, eșantioanele, beneficiile și schimburile de lapte degresat, lapte praf degresat și furaje combinate.
(2) Informațiile înscrise în alineatul (1) sunt însoțite de vouchere și facturi.
(3) Statele membre pot cere ca întreprinderile să țină contabilitatea stocurilor, în special orice informații considerate necesare pentru facilitarea aplicării prezentului regulament.
Articolul 15
Pentru a se asigura respectarea dispozițiilor prezentului capitol, statele membre efectuează în special inspecțiile prevăzute în articolele 16-18.
Organismul responsabil cu inspecția înregistrează rezultatele inspecției în rapoarte ce conțin în special informațiile prevăzute în anexa I la prezentul regulament.
Articolul 16
(1) Sub rezerva alineatului (2), în ceea ce privește respectarea conținutului de proteine, grăsimi și umiditate al laptelui degresat sau al laptelui praf degresat încorporat, inspecția trebuie realizată înainte de sau cel târziu în timpul utilizării acestora pentru fabricarea furajelor combinate fie în formă nemodificată, fie sub formă de amestec, fie prin folosirea lor în stare nemodificată la fabricarea laptelui praf degresat denaturat.
(2) Dacă laptele praf degresat folosit, fie nemodificat, fie în amestec, vine direct de la fabrica în care este produs, inspecția menționată în alineatul (1) poate fi efectuată înainte ca laptele praf să părăsească fabrica respectivă. În acest caz, se aplică următoarele reguli:
(a)
organismul care efectuează inspecția ia măsurile necesare pentru a se asigura că a fost verificată acea cantitate de lapte praf degresat care este folosită la fabricarea furajelor combinate sau a laptelui praf degresat denaturat;
(b)
sacii, ambalajele sau recipientele în care este pus laptele praf degresat trebuie să aibă inscripționate informațiile de identificare a laptelui praf și unitatea producătoare și trebuie să prezinte data fabricării, greutatea netă și conținutul de proteine, grăsimi și umiditate al laptelui praf;
(c)
datele inspecției întocmite de organismul responsabil cu inspecția trebuie:
(i)
să identifice laptele praf degresat și să stabilească în special cantitatea de lapte praf și conținutul de proteine, grăsimi și umiditate al acesteia și data fabricației;
(ii)
să prezinte informații despre laptele praf degresat până la încorporarea sa în furajele combinate;
(iii)
să fie anexate arhivelor menționate în articolul 14 alineatul (1).
Articolul 17
(1) În ceea ce privește utilizarea laptelui degresat și a laptelui praf degresat, nemodificat sau în amestec, pentru fabricarea furajelor combinate se stabilesc metodele de inspecție de către statul membru respectiv și trebuie să îndeplinească cel puțin condițiile stabilite în alineatele (2)-(5).
(2) Inspecțiile întreprinderilor în cauză urmăresc în special:
(a)
compoziția laptelui degresat și a laptelui praf degresat folosit nemodificat;
(b)
compoziția amestecurilor folosite;
(c)
compoziția furajelor combinate fabricate.
(3) Inspectarea întreprinderilor trebuie să aibă loc chiar la sediile acestora și să se refere în special la condițiile de fabricare, stabilite prin:
(a)
inspectarea materialelor prime folosite;
(b)
verificarea produselor la intrare și la ieșire;
(c)
eșantionarea;
(d)
verificarea arhivelor menționate în articolul 14 alineatul (1).
(4) Inspecțiile sunt neanunțate și se desfășoară cel puțin o dată la fiecare 14 zile de fabricare. Frecvența lor este determinată pe baza cantităților de lapte praf degresat utilizat de către întreprindere, iar frecvența cu care sunt cercetate bilanțurile contabile se stabilește în conformitate cu alineatul (5).
Întreprinderile care nu utilizează constant lapte degresat și lapte praf degresat prezintă programul de fabricație autorității de control din statul membru în cauză, astfel ca acesta să poată stabili programul corespunzător de inspectare.
Frecvența de inspectare de mai sus nu se aplică în cazul în care fabricarea furajelor combinate face obiectul unei inspecții continue la fața locului.
(5) Inspecțiile menționate în alineatul (4) sunt completate de cercetări neanunțate și minuțioase ale documentelor comerciale și ale arhivelor menționate în articolul 14 alineatul (1).
Aceste cercetări se efectuează cel puțin o dată la 12 luni. Dacă se realizează cel puțin o dată la trei luni, frecvența inspecțiilor menționate în alineatul (3) poate fi redusă de la cel puțin o dată la 14 zile, la cel puțin o dată la 28 zile de fabricare.
Articolul 18
(1) Fabricarea laptelui praf degresat denaturat se inspectează la fața locului cel puțin o dată pe zi în timpul denaturării.
(2) Întreprinderea care produce lapte praf degresat denaturat comunică organismului competent, înainte de fabricare, în scris sau prin orice alt mijloc de comunicare scrisă:
(a)
numărul aprobării fabricii;
(b)
cantitatea de lapte praf degresat ce urmează să fie denaturat;
(c)
locul unde va avea loc denaturarea;
(d)
datele planificate pentru realizarea denaturării.
Organismul competent stabilește termenul limită pentru comunicarea datelor la care va avea loc fabricarea și poate cere informații suplimentare.
Articolul 19
Sub rezerva articolului 20, metodele de referință aplicabile analizelor prevăzute de prezentul regulament sunt cele prevăzute în lista întocmită în conformitate cu articolul 2 din Regulamentul (CE) nr. 2721/95 al Comisiei.
Articolul 20
(1) Cantitatea de lapte praf degresat inclus în amestecuri și furaje combinate se determină prin testarea fiecărui eșantion cel puțin în duplicat, în conformitate cu metoda de analiză specificată în anexa III, însoțită de verificările prevăzute de articolul 17 alineatul (3). Dacă apare o discrepanță între rezultatele acestor verificări, rezultatele inspecției la fața locului stabilesc concluzia finală.
(2) Absența zerului închegat se demonstrează în conformitate cu procedura descrisă în anexa IV.
(3) Conținutul în amidon al furajelor combinate se determină prin verificările prevăzute în articolul 17 alineatul (3), care trebuie să fie completate cu analize calitative folosind metoda stabilită în anexa V.
(4) Umiditatea zarei praf acide se determină utilizând metoda descrisă în anexa VI.
(5) Conținutul în masă ierboasă sau făină de lucernă, conținutul în amidon și conținutul în făină de pește al laptelui praf degresat denaturat se determină prin analize de laborator sau prin inspecțiile la fața locului prevăzute în articolul 18 alineatul (1).
Articolul 21
Pentru a realiza testele analitice prevăzute în prezentul capitol și după ce obțin consimțământul Comisiei, statele membre pot să stabilească, sub proprie supraveghere, un sistem de auto-verificare pentru anumite întreprinderi aprobate.
Secțiunea 3
Plata ajutorului
Articolul 22
(1) Cuantumul ajutorului este cel care se aplică fie în ziua în care laptele degresat sau laptele praf degresat este transformat în furaje combinate, fie în ziua în care laptele praf degresat este denaturat, după cum este cazul.
(2) Ajutorul se plătește de autoritatea competentă desemnată de statul membru pe al cărui teritoriu este situat producătorul care folosește lapte degresat sau lapte praf degresat fie pentru a fabrica furaje combinate, fie pentru a-l denatura, după caz.
(3) Ajutorul se plătește pe baza unei cereri prezentate de către producătorii de furaje combinate sau de lapte praf degresat denaturat (denumiți în continuare „beneficiari”), adresate autorității competente, care indică:
(a)
numele și adresa beneficiarului;
(b)
cantitatea de lapte degresat sau de lapte praf degresat pentru care se cere ajutorul, indicând conținutul proteic;
(c)
dacă este cazul, cantitatea de furaje combinate în care este încorporat laptele degresat sau laptele praf degresat menționat la litera (b), indicându-se numerele tuturor loturilor de fabricație relevante.
(4) Ajutorul se plătește la intervale ce se stabilesc de statele membre, dar termenul menționat în cererea de plată nu poate depăși o lună.
Articolul 23
(1) Plata ajutorului face obiectul condițiilor stabilite în alineatele (2)-(4).
(2) Rezultatele analizelor prevăzute în prezentul capitol și verificările menționate în articolul 15, ce se referă la termenul de plată imediat anterior celui pentru care este cerut ajutorul, trebuie să arate că s-au respectat dispozițiile prezentului capitol.
(3) Beneficiarul trebuie să demonstreze autorității competente că laptele degresat sau laptele praf degresat în cantitatea precizată a fost transformat în furaje combinate sau denaturat în termenul stabilit în cererea de ajutor.
(4) În cazul prevăzut de articolul 12, beneficiarul furnizează documente suplimentare care să arate autorității competente că furajele combinate au fost într-adevăr livrate în cisternă sau container către o fermă sau crescătorie sau complex de îngrășare care folosește aceste furaje.
Articolul 24
(1) Fără a aduce atingere articolului 25, dacă rezultatele analizelor prevăzute în prezentul capitol și verificările menționate în articolul 15 arată că solicitantul nu a respectat dispozițiile prezentului capitol în termenul de plată anterior, plata ajutorului pentru termenul prevăzut în cererea curentă se suspendă în funcție de rezultatele verificărilor efectuate în termenul respectiv. În plus, orice ajutor plătit nejustificat pentru termenul anterior în cauză se recuperează.
(2) Cuantumul ajutorului plătit nejustificat este cel care se plătește pentru tot laptele degresat sau laptele praf degresat utilizat în perioada dintre data ultimei inspecții care nu a dat naștere la observații și data inspecției care indică faptul că beneficiarul respectă din nou prezentul regulament.
Totuși, dacă beneficiarul o solicită, organismul responsabil cu inspecțiile efectuează o anchetă specială, cât mai curând posibil, pe cheltuiala beneficiarului. În cazul în care cantitatea în cauză se dovedește a fi mai mică decât cea menționată în primul paragraf, cuantumul ce urmează a fi recuperat se modifică în consecință.
Articolul 25
Atunci când sunt întrunite condițiile stabilite în articolul 23 alineatul (3), statele membre sunt autorizate să plătească un avans, în sensul articolului 18 din Regulamentul (CEE) nr. 2220/85 (18) al Comisiei, pentru o valoare egală cu valoarea ajutorului cerut, cu condiția depunerii unei garanții de 110 % din valoarea avansului.
În acest caz, documentele însoțitoare dovedind justificarea ajutorului sunt furnizate în următoarele șase luni de la plata avansului.
CAPITOLUL III
VÂNZAREA LAPTELUI DEGRESAT DIN DEPOZITUL PUBLIC
Secțiunea 1
Organizarea și participarea la achizițiile publice
Articolul 26
(1) Vânzarea laptelui praf degresat are loc conform procedurii de achiziții publice permanente care este îndeplinită de fiecare dintre organismele de intervenție.
(2) Vânzarea se referă la laptele praf degresat intrat în stoc înainte de 31 decembrie 1997.
(3) Anunțul de participare se publică în Jurnalul Oficial al Comunităților Europene cu cel puțin opt zile înainte de expirarea primului termen limită stabilit pentru depunerea ofertelor.
(4) Agenția de intervenție redactează un anunț de participare, care indică în special termenul limită și adresa pentru depunerea ofertelor.
De asemenea, agenția de intervenție trebuie să indice pentru laptele praf degresat deținut:
(a)
locația depozitelor în care se află laptele praf ce urmează a fi vândut;
(b)
cantitatea ce urmează să fie vândută din fiecare depozit.
(5) Agenția de intervenție întocmește o listă actualizată a informațiilor menționate în alineatul (4), care este pusă la dispoziția persoanelor interesate la cerere. De asemenea, la intervale regulate, publică lista actualizată, într-o formă corespunzătoare specificată în anunțul de participare.
(6) Agenția de intervenție ia măsurile necesare pentru a permite persoanelor interesate:
(a)
să examineze eșantioanele de lapte praf degresat puse în vânzare, pe cheltuiala lor, înainte de a depune o ofertă;
(b)
să verifice rezultatele analizelor menționate în articolul 3 din Regulamentul (CEE) nr. 322/96 (19) al Comisiei.
Articolul 27
(1) Agenția de intervenție organizează achiziții individuale pe durata termenului de valabilitate al procedurii achizițiilor publice permanente.
(2) Termenul limită pentru depunerea ofertelor pentru fiecare achiziție individuală expiră la ora 12 la prânz (ora Bruxelles-ului) în a doua și a patra zi de marți a lunii, cu excepția celei de-a doua marți din luna august și celei de-a patra marți din decembrie. Dacă ziua de marți este o sărbătoare oficială, termenul limită expiră la ora 12 la prânz (ora Bruxelles-ului) din ziua lucrătoare precedentă.
Articolul 28
(1) Laptele praf degresat vândut în conformitate cu dispozițiile prezentului capitol se califică pentru ajutorul prevăzut la articolul 1 litera (a).
(2) Persoanele interesate participă la achiziția publică individuală fie printr-o scrisoare recomandată, fie prin depunerea unei oferte scrise la agenția de intervenție cu confirmare de primire sau prin orice alt mijloc scris de comunicare.
Ofertele se depun la agenția de intervenție care deține laptele praf degresat.
(3) Oferta conține:
(a)
numele și adresa ofertantului;
(b)
cantitatea solicitată;
(c)
prețul în euro oferit pentru 100 kg, fără să se includă impozitele naționale, la ieșirea din depozit;
(d)
statul membru pe teritoriul căruia are loc transformarea în furaje combinate sau denaturarea;
(e)
după caz, depozitul în care se păstrează laptele praf degresat și, la nevoie, un depozit de rezervă.
(4) Ofertele sunt valabile doar dacă:
(a)
se referă la cel puțin 10 tone. Totuși, dacă în depozit se află mai puțin de 10 tone, atunci cantitatea minimă pentru care se poate face o ofertă este cantitatea avută la dispoziție;
(b)
sunt însoțite de promisiunea scrisă a ofertantului de a respecta următoarele cerințe:
(i)
să transforme sau să asigure transformarea laptelui praf degresat în furaje combinate sau în lapte praf degresat denaturat în termen de 60 de zile de la expirarea termenului limită pentru depunerea ofertelor privind achiziția publică individuală prevăzută în articolul 27 alineatul (2);
(ii)
să respecte sau să asigure respectarea dispozițiilor prezentului regulament;
(c)
este furnizată dovada că ofertantul a constituit o garanție pentru participare de 36 EUR per tonă pentru respectiva achiziție publică, în statul membru în care este depusă oferta și înainte de expirarea termenului limită de depunere a ofertelor.
(5) Ofertele nu pot fi retrase după împlinirea termenului limită prevăzut în articolul 27 alineatul (2).
Articolul 29
Referitor la garanția de participare prevăzută în articolul 28 alineatul (4) litera (c), cerințele principale în sensul articolului 20 din Regulamentul (CEE) nr. 2220/85 sunt ca oferta să fie menținută după împlinirea termenului limită pentru depunerea ofertelor, ca garanția de transformare menționată în articolul 30 alineatul (3) să fie constituită și ca prețul să fie plătit.
Secțiunea 2
Punerea în aplicare a procedurii de achiziții publice
Articolul 30
(1) În ziua expirării termenului limită menționat în articolul 27 alineatul (2), statele membre informează Comisia cu privire la cantitățile și prețurile propuse de ofertanți și despre cantitatea de lapte praf degresat pus în vânzare.
(2) Comisia stabilește prețul minim de vânzare pentru laptele praf degresat pe baza ofertelor primite după fiecare achiziție publică în conformitate cu procedura stabilită în articolul 42 din Regulamentul (CE) nr. 1255/1999. Acest preț poate varia în funcție de prospețimea și proveniența cantităților de lapte praf degresat oferit spre vânzare.
Se poate lua decizia de a nu se da curs procedurii de achiziții publice.
(3) Comisia stabilește valoarea garanției pentru transformare per 100 kg lapte praf degresat și, în același timp, stabilește prețul minim de vânzare în conformitate cu aceeași procedură.
Scopul garanției pentru transformare este să asigure îndeplinirea cerinței principale, în sensul articolului 20 din Regulamentul (CEE) nr. 2220/85, și anume ca laptele praf degresat să fie utilizat în conformitate cu dispozițiile articolului 28 alineatul (4) litera (b). Garanția se constituie în statul membru pe teritoriul căruia va avea loc transformarea în furaje combinate sau denaturarea, la organismul desemnat de respectivul stat membru.
Articolul 31
Oferta se respinge dacă prețul oferit este mai scăzut decât prețul minim.
Articolul 32
(1) Agenția de intervenție procedează la atribuirea contractului în conformitate cu regulile precizate în alineatele (2)-(5).
(2) Lapte praf degresat se atribuie în funcție de data de intrare în depozit, începând cu cel mai vechi produs din cantitatea totală disponibilă din antrepozitul/antrepozitele desemnat/desemnate de ofertant.
(3) Fără a aduce atingere articolului 31, ofertantul câștigător este cel care oferă cel mai mare preț. Dacă nu este atribuită întreaga cantitate disponibilă, cantitatea rămasă se atribuie celorlalți ofertanți pe baza prețurilor ofertate, începând cu cel mai ridicat preț.
(4) Dacă acceptarea unei oferte are ca rezultat contracte ce prevăd un surplus de lapte praf degresat disponibil dintr-un anume depozit, se atribuie ofertantului în chestiune numai cantitatea disponibilă.
Totuși, agenția de intervenție poate desemna alte depozite care să compenseze cantitatea stabilită în ofertă, dacă ofertantul este de acord.
(5) În cazul în care, prin acceptarea mai multor oferte care au indicat același preț pentru același antrepozit, cantitatea disponibilă se epuizează, se va proceda la atribuirea contractului prin repartizarea cantității disponibile proporțional cu cantitățile prevăzute în ofertele respective.
Totuși, dacă repartizarea ar conduce la atribuirea unor cantități mai mici de cinci tone, atribuirea se face prin tragere la sorți.
Articolul 33
Drepturile și obligațiile ce decurg din procedura de achiziții publice nu sunt transmisibile.
Articolul 34
(1) Agenția de intervenție informează imediat fiecare ofertant despre rezultatul participării la achiziția publică individuală.
Garanția prevăzută în articolul 29 se eliberează imediat în cazul ofertelor care nu au fost reținute.
(2) Înainte de a prelua laptele praf degresat și în termenul prevăzut în articolul 35 alineatul (2), ofertantul câștigător plătește agenției de intervenție prețul corespunzător ofertei sale pentru fiecare cantitate pe care dorește să o ridice și constituie garanția de prelucrare prevăzută în articolul 30 alineatul (3).
Articolul 35
(1) Odată ce s-a plătit suma prevăzută la articolul 34 alineatul (2) și a fost constituită garanția prevăzută în articolul 30 alineatul (3), agenția de intervenție eliberează garanția de participare prevăzută în articolul 29 și eliberează un bon/o chitanță de eliberare care precizează:
(a)
cantitatea pentru care au fost întrunite cerințele de mai sus;
(b)
depozitul în care este stocat laptele praf degresat;
(c)
termenul de ridicare a laptelui praf degresat;
(d)
termenul pentru transformarea în furaje combinate sau denaturare.
(2) Ofertantul câștigător preia laptele praf degresat atribuit într-un termen de 30 de zile de la data închiderii prezentării ofertelor. Preluarea poate fi efectuată în tranșe.
Cu excepția cazurilor de forță majoră, dacă laptele praf degresat nu este preluat în termenul stabilit în primul paragraf, costul depozitării și riscul sunt în sarcina ofertantului câștigător, începând din ziua în care a expirat termenul.
(3) Laptele praf degresat este remis de către agenția de intervenție în ambalaje care să conțină o trimitere, cu caractere vizibile și lizibile, la prezentul regulament.
La cererea persoanei interesate, agenția de intervenție emite o copie a certificatului care precizează compoziția produselor achiziționate, așa cum se prevede în articolul 3 din Regulamentul (CE) nr. 322/96.
(4) Suplimentar față de informațiile prevăzute în Regulamentul (CEE) nr. 3002/92 (20) al Comisiei, rubrica 104 din exemplarul de control T5 trebuie să conțină una sau mai multe din declarațiile înscrise în anexa II punctul (D). Rubrica 106 trebuie să conțină termenul limită pentru transformarea în furaje combinate sau denaturare.
CAPITOLUL IV
DISPOZIȚII TRANZITORII ȘI FINALE
Articolul 36
Regulamentele (CEE) nr. 1105/68, (CEE) nr. 1725/79, (CEE) nr. 1634/85, (CEE) nr. 3398/91, (CEE) 3536/91 și (CE) nr. 1043/97 se abrogă.
Trimiterile la Regulamentele (CEE) nr. 1725/79 și (CEE) nr. 3398/91 se interpretează ca trimiteri la prezentul regulament.
Articolul 37
Ambalajele pretipărite menționate în articolul 4 alineatele (2) și (4) din Regulamentul (CEE) nr. 1725/79 pot fi utilizate, în continuare, până la 30 iunie 2000.
Aprobările acordate în conformitate cu articolul 4 alineatul (5) și articolul 8 alineatul (2) din Regulamentul (CEE) nr. 1725/79 rămân valabile, în sensul aplicării prezentului regulament.
Dispozițiile Regulamentului (CEE) nr. 1725/79 continuă să se aplice în cazul cantităților de lapte praf degresat atribuite în conformitate cu Regulamentul nr. 3398/91.
Articolul 38
Prezentul regulament intră în vigoare la 1 ianuarie 2000.
Prezentul regulament se aplică începând cu data menționată numai cantităților de lapte degresat și lapte praf degresat transformat în furaje combinate sau lapte praf degresat denaturat.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 17 decembrie 1999.

Labels: 17
19
3
6
15